Breiðablik mætir Færeyjameisturunum KÍ frá Klaksvík á heimavelli í fyrstu umferð Meistaradeildar kvenna í fótbolta. Valur sækir þýska liðið Hoffenheim heim.
Dregið var í fyrstu umferð Meistaradeilar kvenna í fótbolta nú rétt fyrir hádegi í höfuðstöðvum Evrópska knattspyrnusambandsins í Sviss. Tvö íslensk lið voru í pottinum; Breiðablik og Valur.
Keppnin hefur verið stækkuð og fyrirkomulaginu breytt og Ísland fékk fyrir vikið að senda tvö lið en ekki eitt eins og verið hefur. Ísland er í tólfta sæti á styrkleikalista Evrópu fyrir félagslið kvenna. Íslandsmeistarar Breiðabliks voru í efri styrkleikaflokki en Valur neðri. Blikar mæta færeysku meisturunum í KÍ frá Klaksvík á heimavelli í fyrstu umferð en Valsarar þýska liðinu Hoffenheim á útivelli. Leikirnir verða spilaðir 18. ágúst. Liðin þurfa að komast í gegnum tvær umferðir til að komast í riðlakeppni mótsins.
Ellefta umferð úrvalsdeildar karla í fótbolta hófst í gær með leik toppliðs Vals og FH á Hlíðarenda. Valur hafði betur 2-0 með mörkum frá Sigurði Agli Lárussyni og Sverri Páli Hjaltested. Bæði mörkin komu í síðari hálfleik. Valsarar hafa nú átta stiga forskot á Breiðablik á toppi deildarinnar en Blikar eiga tvo leiki til góða. FH er í sjöunda sæti og hefur ekki unnið í síðustu sjö umferðum og tapaði síðustu fimm leikjum. KR-ingum er svo að berast liðsstyrkur því Theodór Elmar Bjarnason sem hefur verið í atvinnumennsku síðustu sautján ár er á leið heim í vesturbæinn þar sem hann er uppalinn. Theodór Elmar á að baki 41 landsleik. Hann verður kominn með leikheimild þegar KR mætir KA á mánudaginn. KR-ingar eru sem stendur í fimmta sæti deildarinnar.
Útlit er fyrir að spretthlaupastjarnan bandaríska Sha'Carri Richardson verði ekki með á Ólympíuleikunum sem hefjast síðar í júlí. Hún náði sjötta besta tíma sögunnar í 100 metra hlaupi fyrr á árinu og náði besta tímanum á úrtökumóti bandaríska Ólympíuliðsins á dögunum. Hún féll hins vegar á lyfjaprófi sem tekið var á mótinu því kannabis mældist í sýni hennar. Það hefur ekki verið staðfest en þetta þýðir líklegast að árangur hennar á mótinu verði þurrkaður út, hún fari í bann og verði ekki með á Ólympíuleikunum. Ekki hefur náðst í umboðsmann hennar en á Twitter skrifaði hún stutta færslu þar sem stóð; I am human eða ég er mennsk.
Breiðablik mætir Færeyjameisturunum KÍ frá Klakksvík á heimavelli í fyrstu umferð Meistaradeildar kvenna í fótbolta. Valur sækir þýska liðið Hoffenheim heim. 